Briewe: Julie 2020 | Weg
Briewe: Julie 2020
'n Padblokkade is nooit lekker nie, tensy jy deur ses leeus op die Tlou-roete in die Pilanesberg-wildreservaat voorgekeer word! Dié twee jong mannetjies en vier wyfies het reguit op my voertuig afgepyl toe ek die reservaat vroeg in Maart besoek het. Dis nie elke dag dat 'n mens 'n trop leeus só in 'n ry sien loop nie...
Ek en my vrou, Antoinette, het onlangs in een van die Eagle's Nest-huisies by Klein-Aus Vista in Namibië gebly. Ek het my kamera om 8 nm. begin regstel om foto's van die Melkweg te neem en toe ek opkyk, sien ek 'n satelliet verbykom.
Ek het my vrou geroep om te kom kyk. "Dis te oulik," het sy gesê, maar ek het besef dat ek en sy nie na dieselfde satelliet kyk nie – daar was sowaar drie! Ek het die kamera se sluiter 30 sekondes lank oopgelos en dié foto geneem. Ons het daardie aand agt satelliete waargeneem wat almal in dieselfde baan beweeg het – hulle was ook ongeveer almal dieselfde afstand uitmekaar.